Uzluksiz taʼlim tizimida yoshlarni milliy qadriyatlarga sadoqat va vatanparvarlik ruhida tarbiyalash samaradorligini oshirish dasturini tasdiqlash toʻgʻrisida
(resolution, 2026-01-28)

Oʻsib kelayotgan yosh avlodni milliy qadriyatlarga hurmat ruhida tarbiyalash, uzluksiz taʼlim tizimida yagona gʻoyaviy tarbiyani shakllantirish, yoshlarning intellektual salohiyati, ongu tafakkuri va dunyoqarashini kengaytirish, vatanparvarlik, xalqqa muhabbat va sadoqat fazilatlarini rivojlantirish maqsadida Vazirlar Mahkamasi qaror qiladi: 1. Quyidagilarni nazarda tutuvchi Uzluksiz taʼlim tizimida yoshlarni milliy qadriyatlarga sadoqat va vatanparvarlik ruhida tarbiyalash samaradorligini oshirish dasturi (keyingi oʻrinlarda — Dastur) 1-ilovaga muvofiq tasdiqlansin: maktabgacha, umumiy oʻrta, oʻrta maxsus, kasbiy hamda oliy taʼlim tizimi (keyingi oʻrinlarda — uzluksiz taʼlim tizimi) tashkilotlarida yagona milliy tarbiyaning yaxlit tizimini yaratish, Vatanga sadoqat va faol fuqarolik pozitsiyasini shakllantirishning vertikal tizimini amalga oshirish; Dasturning asosiy gʻoyasi, maqsad va vazifalariga erishish uchun “Milliy tarbiya modeli”ni amalga oshirish; yosh avlodni milliy qadriyatlarga sadoqat va vatanparvarlik ruhida tarbiyalash boʻyicha aniq mexanizmlarni joriy etish. 2. Belgilansinki: a) Dastur uch bosqichda amalga oshiriladi: birinchi bosqichda — maktabgacha taʼlim tashkilotlarida tarbiyalanayotgan 3 — 6 yoshdagi bolalarga milliy oʻzlik tuygʻusining rivojlanishi, oʻz xatti-harakatlarini boshqarish va oʻzini namoyon qilishga intilish, tevarak-atrofga munosabat koʻnikmalari singdiriladi; ikkinchi bosqichda — umumiy oʻrta taʼlim tashkilotlarida oʻqiyotgan 7 — 18 yoshdagi oʻquvchilarda buyuk ajdodlarimizning maʼnaviy merosini chuqur oʻrganish, oʻziga ishonch, mustaqil qaror qabul qilish, sogʻlom dunyoqarash, bagʻrikenglik, burch va masʼuliyat fazilatlari shakllantiriladi; uchinchi bosqichda — oʻrta maxsus, kasbiy va oliy taʼlim tashkilotlarida bilim olayotgan 16 — 22 yoshdagi oʻquvchi va talabalarda milliy qadriyatlarga hurmat, Vatanini himoya qilishga tayyor, harbiy xizmatga shay, fidoyi shaxsni tarbiyalash, Oʻzbekistonning jahon hamjamiyatidagi oʻrni va nufuzini yuksaltirishga oʻz hissasini qoʻsha oladigan faol fuqarolik pozitsiyasi rivojlantiriladi; b) barcha taʼlim tashkilotlarida har dushanba kuni “Kelajak soati” darsi oʻtiladi. Bunda: dolzarb mavzular doirasida dars ssenariylari asosida kontentlar yaratiladi hamda “milliytarbiya.uz” elektron platformasiga joylashtirib boriladi; “Kelajak soati” darslarini oʻtuvchi pedagog xodimlar uchun maqsadli malaka oshirish kurslari tashkil etiladi; v) Dasturda belgilangan vazifalarga erishish maqsadida Oʻzbekistonning Milliy tarbiya modeli ishlab chiqiladi; g) har yili maʼnaviy-maʼrifiy ishlar boʻyicha masʼul rahbar va pedagoglar oʻrtasida “Milliy qadriyatlar targʻibotchisi” respublika tanlovi oʻtkaziladi. 3. Maktabgacha va maktab taʼlimi vazirligi Oliy taʼlim, fan va innovatsiyalar vazirligi bilan birgalikda: 2026-yil 1-iyunga qadar Oʻzbekistonning Milliy tarbiya modelini; har yili 1-sentabrga qadar maʼnaviy-maʼrifiy tadbirlarning namunaviy ish rejalarini tasdiqlasin. 4. Uzluksiz taʼlim tizimida yoshlarni milliy qadriyatlarga sadoqat va vatanparvarlik ruhida tarbiyalash samaradorligini oshirish dasturini 2026-yilda amalga oshirish boʻyicha “yoʻl xaritasi” 2-ilovaga muvofiq tasdiqlansin. 5. Mudofaa vazirligi Maktabgacha va maktab taʼlimi vazirligi, Qoraqalpogʻiston Respublikasi, viloyatlar va Toshkent shahri hokimliklari, manfaatdor vazirlik va idoralar bilan birgalikda: 2025/2026 oʻquv yilidan boshlab “Jasorat maktablari” oʻquvchilari oʻrtasida ikki bosqichdan iborat “Jasorat uchqunlari” harbiy-vatanparvarlik va sport musobaqasini oʻtkazsin; 2026-yil iyun oyida taʼlim tashkilotlaridagi “Vatan tayanchi” harakati aʼzolarining harbiy-vatanparvarlik forumini tashkil etsin. 6. Oliy taʼlim, fan va innovatsiyalar vazirligi Mudofaa vazirligi bilan birgalikda talaba qizlar oʻrtasida “Toʻmaris izdoshlari”, talaba oʻgʻil bolalar oʻrtasida “Amir Temur vorislari” nomli harbiy-sport musobaqalarini oʻtkazsin. 7. Maktabgacha va maktab taʼlimi vazirligi Oliy taʼlim, fan va innovatsiyalar vazirligi, Madaniyat vazirligi, Oʻzbekiston mahallalari uyushmasi, Respublika Maʼnaviyat va maʼrifat markazi hamda Yozuvchilar uyushmasi bilan birgalikda: “Kelajak soati” darslari uchun milliy kontentlarni ishlab chiqish jarayonlariga, shuningdek, “oila — mahalla — taʼlim tashkiloti” hamkorlik mexanizmi asosida taʼlim tashkilotlarida kitobxonlik kechalari hamda madaniy uchrashuvlarni tashkil etishda taniqli teatr va kino aktyorlari, faol jamoatchilik vakillari, shoirlar hamda yozuvchilarni jalb etsin; oʻquvchi-yoshlarni intellektual, axloqiy, maʼnaviy-maʼrifiy va jismoniy jihatdan har tomonlama rivojlantirishga yoʻnaltirilgan loyihalarni amaliyotga joriy etsin. 8. Maktabgacha va maktab taʼlimi vazirligi manfaatdor vazirlik va idoralar bilan birgalikda har yili 1-dekabrga qadar Dasturni kelgusi yillarda amalga oshirish boʻyicha tegishli “yoʻl xaritalari” loyihalarini ishlab chiqib, tasdiqlash uchun Vazirlar Mahkamasiga kiritib borsin. 9. Vazirlar Mahkamasining “Umumiy oʻrta taʼlim muassasalarida maʼnaviy-maʼrifiy hamda tarbiyaviy ishlar samaradorligini oshirish konsepsiyasini tasdiqlash toʻgʻrisida” 2022-yil 3-oktabrdagi 558-son qarori oʻz kuchini yoʻqotgan deb hisoblansin. 10. Ushbu qarorning bajarilishini nazorat qilish Oʻzbekiston Respublikasi maktabgacha va maktab taʼlimi vaziri E.G. Karimova hamda oliy taʼlim, fan va innovatsiyalar vaziri K.A. Sharipov zimmasiga yuklansin. 1. “Yangi Oʻzbekiston — Uchinchi Renessans sari” gʻoyasi asosida uzluksiz taʼlim tizimida maʼnaviy-maʼrifiy, oʻquvchi-yoshlarni milliy qadriyatlarga sodiqlik, vatanparvarlik ruhida tarbiyalash, jamiyatda boʻlayotgan oʻzgarishlarga daxldorlik hissini shakllantirish zarurati yuzaga kelmoqda. Mazkur Dastur yosh avlodning intellektual salohiyati, zamonaviy bilim va koʻnikmalarni egallash, ularda “Men oʻzbekistonlikman” degan faxr tuygʻusini shakllantirish, xalqqa muhabbat va sadoqat tuygʻusi bilan yashaydigan komil insonni tarbiyalashning ustuvor yoʻnalishlarini belgilaydi. 2. Dastur davlatchiligimiz rivojining boy milliy-tarixiy tajribasiga tayangan holda ishlab chiqilgan boʻlib, davlat maktabgacha, umumiy oʻrta, oʻrta maxsus, kasbiy va oliy taʼlim tashkilotlarini (keyingi oʻrinlarda — taʼlim tashkilotlari) birlashtiruvchi yagona milliy tarbiyaning yaxlit tizimini yaratish, Vatanga sadoqat va faol fuqarolik pozitsiyasini shakllantirishning vertikal tizimini amalga oshirishga qaratilgan. Nodavlat taʼlim tashkilotlari milliy tarbiya tizimini yaratish, oʻquvchi va talabalarni vatanparvarlik ruhida tarbiyalash hamda ularda gʻoyaviy immunitetni shakllantirishda ushbu Dasturdan foydalanishi mumkin. 3. Dasturning maqsadi taʼlim tashkilotlarida milliy tarbiyani izchil, tizimli va samarali yoʻlga qoʻyish orqali yuksak maʼnaviyatli, mustaqil fikrlaydigan, davlat va jamiyat manfaatlarini himoya qilishda qatʼiy fuqarolik pozitsiyasiga ega, jaholatga qarshi maʼrifat bilan kurashuvchi yosh avlodni voyaga yetkazishdan iborat. 4. Quyidagilar maktabgacha, maktab, oliy taʼlim tizimida yagona gʻoyaviy tarbiyani shakllantirishning asosiy vazifalari hisoblanadi: Dasturning strategik gʻoyasi, maqsad va vazifalariga erishish uchun Oʻzbekistonning Milliy tarbiya modelini ishlab chiqish; yoshlarda mustaqil va baxtli hayot uchun zarur ijtimoiy malaka va koʻnikmalarni yoshiga mos, bosqichma-bosqich singdirib borishning vertikal tizimini yaratish; Dasturdagi vazifalarni taʼlim tashkilotlarida amalga oshirish hamda mazmunga mos dastur va rejalar ishlab chiqish; har oʻquv yilida taʼlim tashkilotlari uchun Dasturdagi ustuvor yoʻnalishlar asosida uzluksiz davom etuvchi maʼnaviy-maʼrifiy tadbirlarning namunaviy ish rejasini tasdiqlash; haftaning har dushanba kuni dolzarb mavzular doirasida taʼlim tashkilotlari uchun uzviylik va uzluksizlikni taʼminlashga qaratilgan “Kelajak soati” darsi oʻtilishini yoʻlga qoʻyish; “Kelajak soati” darsi ssenariylari, videokontent mahsulotlarini ishlab chiqish hamda raqamli kontent shaklida “milliytarbiya.uz” elektron platformasiga joylashtirish; har oʻquv yilida maʼnaviy-maʼrifiy ishlar boʻyicha masʼul rahbar va pedagoglarni ragʻbatlantirishga qaratilgan “Milliy qadriyatlar targʻibotchisi” respublika tanlovini oʻtkazish; “oila-mahalla-maktab” tamoyili asosida mahallalardagi maʼnaviyat, adabiyot, madaniyat, sanʼat namoyandalarini oʻz mahallalaridagi bogʻcha va maktablarga “Milliy murabbiy” sifatida ularning roziligi asosida jalb etish. 5. Yosh avlodni milliy qadriyatlar va vatanparvarlik ruhida tarbiyalash samaradorligini oshirish boʻyicha maktabgacha, maktab, oliy taʼlim tizimida yaxlit tizimni yaratish maqsadida quyidagi chora-tadbirlar amalga oshiriladi: maktabgacha yoshdagi bolalar uchun milliy qahramon obrazini yaratish, ertaklar, afsona, doston va maqollar asosida multimedia mahsulotlarini tayyorlash, ulardan bolalar tarbiyasida keng foydalanish; taʼlim tashkilotlarida yosh xususiyatlarini inobatga olgan holda, maʼnaviy-axloqiy, shaxsiy fazilatlarni shakllantiruvchi treninglar, simulyatsiya, keyslar va metodik tavsiyalarni amaliyotga joriy etish; oʻquvchi-yoshlarda kasblar toʻgʻrisidagi tasavvurlarni kengaytirish, ularning kasbga va mehnatga qiziqishini orttirish hamda oʻz burch va vazifalarini vijdonan bajarish koʻnikmalarini hosil qilish; tarbiyaning milliy va ilgʻor xorijiy tajribalaridan samarali foydalanish, milliy gʻoya va qadriyatlarni interfaol, zamonaviy shaklda singdirish, tarbiyachi va oʻqituvchilarning malakasini oshirib borish; Dastur va Milliy tarbiya modelini amalga oshirishda “oila — mahalla — taʼlim muassasasi”, shuningdek, davlat va nodavlat tashkilotlari, fuqarolik jamiyati institutlari, ommaviy axborot vositalari oʻrtasida samarali hamkorlik mexanizmini yoʻlga qoʻyish. 6. Dastur quyidagi mexanizmlar orqali amalga oshiriladi: yosh avlodni raqobatbardosh, fidoyi va vatanparvar, milliy qadriyatlar, zamonaviy bilim hamda koʻnikmalarga ega mutaxassislar etib tarbiyalashning yangi milliy texnologiyasi — Oʻzbekistonning Milliy tarbiya modeli yaratiladi; yosh avlodning turli buzgʻunchi gʻoyalar, axborot xurujlari, odob-axloqni buzuvchi illatlarga qarshi immunitetini shakllantirishga qaratilgan tarbiyaviy kontentlar, targʻibot materiallaridan samarali foydalaniladi; yosh avlodda milliy vatanparvarlik kompetensiyalari trayektoriyasini belgilash, kuzatish, oʻlchash, baholash, yaxshilash va rivojlantirishga qaratilgan monitoring yuritiladi. 7. Dastur quyidagi uch bosqichda amalga oshiriladi: a) birinchi bosqich — maktabgacha taʼlim 3 — 6 yoshgacha boʻlgan davrni qamrab oladi. Bunda: bolalarda milliy oʻzlik tuygʻusining rivojlanishi, oʻz xatti-harakatlarini boshqarish va oʻzini namoyon qilishga intilish, tevarak-atrofga munosabat koʻnikmalari shakllantiriladi; “Kelajak soati” darsi doirasida namunaviy ish rejasi, bolalarning yoshiga mos xulq modellarini oʻrgatishga doir tarbiyachilar uchun qoʻllanma, bolalarga moʻljallangan zarur koʻrgazmali vositalar toʻplamlari, qiziqarli didaktik materiallar tayyorlanadi; bolalarni vatanparvarlik ruhida tarbiyalash hamda ota-onalarning hamkorligini kuchaytirish maqsadida “Farzandim bilan ijod” loyihasi amalga oshiriladi; b) ikkinchi bosqich — umumiy oʻrta taʼlim tizimida 7 — 18 yoshgacha boʻlgan davrni qamrab oladi; “Kelajak soati” darsi uchun namunaviy ish rejasi, zarur qoʻllanma va koʻrgazmali vositalar toʻplami, ssenariylar, matnli, audio, videokontent mahsulotlar tayyorlanadi; oʻquvchilar ongida mafkuraviy immunitetni mustahkamlash, buyuk ajdodlarimizning maʼnaviy merosini chuqur oʻrganish, oʻziga ishonch, mustaqil qaror qabul qilish, sogʻlom dunyoqarash, bagʻrikenglik, burch va masʼuliyat fazilatlari shakllantiriladi; maktablardagi “Kelajak soati” darsini oʻtuvchi sinf rahbarlari hamda oʻqituvchilar uchun Milliy tarbiya modelini oʻrgatish boʻyicha trening va maqsadli malaka oshirish oʻquv kurslari kaskad usulida tashkil etiladi; v) uchinchi bosqich — oʻrta maxsus, kasbiy va oliy taʼlim tashkilotlari tizimida 16 — 22 yoshgacha boʻlgan davrni qamrab oladi; “Kelajak soati” darsi uchun namunaviy ish rejasi, zarur qoʻllanma va koʻrgazmali vositalar toʻplami, ssenariylar, matnli, audio, videokontent mahsulotlar tayyorlanadi; taʼlim tashkilotlarida toʻgʻri ovqatlanish, sport va sogʻlomlashtirish dasturlarini hayotga tatbiq etishga qaratilgan tadbirlarni oʻz ichiga olgan “Sogʻlom avlod — millat kelajagi” loyihasi amalga oshiriladi; “Oʻzlikni anglash” turkumida “Milliy qadriyatlar”, “Kasb madaniyati” va boshqa metodik taʼminotga yordam beruvchi oʻquv adabiyotlari tayyorlanadi; yoshlarni milliy qadriyatlar va vatanparvarlik ruhida tarbiyalash, talabalar sportini rivojlantirish va sogʻlom turmush tarzini keng targʻib qilish maqsadida fundamental, ilmiy va innovatsion loyihalar uchun tanlovlar oʻtkaziladi. 8. Dasturda belgilangan vazifalarni amalga oshirish natijasida quyidagilarga erishiladi: taʼlim tizimida milliy qadriyatlarga sodiq, maʼnaviy barkamol, fuqarolik pozitsiyasi mustahkam, jamiyatda oʻz oʻrnini toʻliq anglagan yosh avlodni tarbiyalash borasidagi mafkuraviy-tarbiyaviy yoʻnalish shakllantiriladi; vatanparvarlikni asosiy qadriyat sifatida qabul qiluvchi madaniy muhitni shakllantirish va yoshlardagi mafkuraviy immunitetni mustahkamlash imkoni yaratiladi; taʼlim-tarbiya sohasida masʼul vazirlik va idoralar, nodavlat notijorat tashkilotlar hamda fuqarolik jamiyati institutlari bilan hamkorlik yoʻlga qoʻyiladi; maktabgacha taʼlimdan oliy taʼlimgacha boʻlgan uzluksiz taʼlim tizimida yagona milliy tarbiya tizimi yaratiladi; taʼlim tashkilotlarida tarbiya modeli metodik komplekslar va fanlararo dasturlar bilan uzviy bogʻliq holda joriy etiladi. 9. Dastur Yangi Oʻzbekistonda yosh avlodni maʼnaviy yuksaltirish, keng dunyoqarashga ega boʻlishi, vatanparvar va jamiyatda boʻlayotgan oʻzgarishlarga daxldorlik hissi asosida tarbiyalashga xizmat qiladi. 10. Dasturning amalga oshirilishini tizimli monitoring qilish, umumiy muvofiqlashtirish, respublikada taʼlim tashkilotlari rivojlanishiga toʻsqinlik qiluvchi muammoli masalalarni tezkor koʻrib chiqish va hal qilish tegishliligi boʻyicha Oʻzbekiston Respublikasi Maktabgacha va maktab taʼlimi vazirligi hamda Oliy taʼlim, fan va innovatsiyalar vazirligi tomonidan amalga oshiriladi. 11. Dasturni amalga oshirish monitoringi natijalari toʻgʻrisidagi maʼlumotlar belgilangan muddatlarda Oʻzbekiston Respublikasi Prezidenti Administratsiyasiga va Vazirlar Mahkamasiga kiritib boriladi.